Stofnað hefur verið félag um millilandaflug á Akureyri, Niceair, og er áætlað að jómfrúarflug þess verði 2. júní. Framkvæmdastjóri félagsins segir rannsóknir sýna að góður markaður er sé fyrir millilandaflug um Akureyrarflugvöll.
Þetta er félag sem markar í rauninni endalokin á rannsóknarstarfi sem við höfum verið að sinna undanfarin tvö ár og hafa snúist að mestu leyti um markaðsrannsóknir. Eftir þetta rannsóknarferli erum við mjög sannfærð um að það sé góður markaður fyrir þetta flug um Akureyrarflugvöll og höfum reyndar haft þá tilfinningu um það lengi.
Segir framkvæmdastjóri Niceair Þorvaldur Lúðvík Sigurjónsson. Fyrst um sinn verður flugrekstrarleyfið í höndum evrópsks flugrekanda en hluthafarnir eru 17 aðilar, bæði fyrirtæki, einstaklingar og stofnanir á Norðurlandi. Hlutur hvers er nokkuð jafn og á enginn yfir 8 prósent.
Ætlun félagsins er að festa í sessi áætlunarflug allt árið á erlenda áfangastaði frá Akureyrarflugvelli. Byrjað verður á flugi til Bretlands, Danmerkur og Spánar.
Hvað svo verður er best að segja ekki alveg til um en við ætlum að fara af stað þannig að það verður aldrei stórtjón ef ekki gengur upp en sé hins vegar bara til mikils ef gengur upp.
Flogið verður 150 sæta Airbusvélum sem þykja henta vel fyrir aðstæður á Akureyri. Ætla má að 20 störf skapist á Akureyri en áhafnir verði bæði innlendar og erlendar.
Hvenær verður hægt að byrja að bóka? Það reiknum við með að verði núna í byrjun mars.
